CELEX: 32020D1580
Language: hu
Date: 2020-10-23 00:00:00
Title: A Tanács (EU) 2020/1580 határozata (2020. október 23.) az (EU) 2020/721 határozatnak az Európai Unió nevében a Nemzetközi Tengerészeti Szervezet Tengerikörnyezet-védelmi Bizottságában annak 75. ülésén és a Nemzetközi Tengerészeti Szervezet Tengerészeti Biztonsági Bizottságában annak 102. Ülésén a hatóság nevében eljáró elismert szervezetek felhatalmazására vonatkozó megállapodásmintáról szóló MSC-MEPC.5. körlevél jóváhagyása tekintetében képviselendő álláspont beillesztése céljából történő módosításáról

30.10.2020   
               
               
                  HU
               
               
                  Az Európai Unió Hivatalos Lapja
               
               
                  L 362/15
               
            
         A TANÁCS (EU) 2020/1580 HATÁROZATA
         (2020. október 23.)
         az (EU) 2020/721 határozatnak az Európai Unió nevében a Nemzetközi Tengerészeti Szervezet Tengerikörnyezet-védelmi Bizottságában annak 75. ülésén és a Nemzetközi Tengerészeti Szervezet Tengerészeti Biztonsági Bizottságában annak 102. Ülésén a hatóság nevében eljáró elismert szervezetek felhatalmazására vonatkozó megállapodásmintáról szóló MSC-MEPC.5. körlevél jóváhagyása tekintetében képviselendő álláspont beillesztése céljából történő módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió által a tengeri közlekedési ágazatban tett intézkedéseknek a tengeri környezet és az emberi egészség védelmét, valamint a tengerészeti biztonság javítását kell célozniuk.
                  
               
                     (2)
                  
                  
                     A Nemzetközi Tengerészeti Szervezet (IMO) Tengerészeti Biztonsági Bizottsága a 2020. november 4–11-én tartandó 102. ülésén (a továbbiakban: MSC 102) az IMO Tengerikörnyezet-védelmi Bizottságával együtt várhatóan jóváhagyja a hatóság nevében eljáró elismert szervezetek felhatalmazására vonatkozó megállapodásmintáról szóló MSC-MEPC.5. körlevelet (a továbbiakban: az MSC-MEPC.5 körlevél).
                  
               
                     (3)
                  
                  
                     Az IMO Tengerikörnyezet-védelmi Bizottsága a 2020. november 16–20-án tartandó 75. ülésén (a továbbiakban: MEPC 75) az IMO Tengerészeti Biztonsági Bizottságával együtt várhatóan jóváhagyja az MSC-MEPC.5. körlevelet.
                  
               
                     (4)
                  
                  
                     Helyénvaló megállapítani az MSC 102 és az MEPC 75 során az Unió nevében képviselendő álláspontot, mivel az MSC-MEPC.5. körlevél elfogadása meghatározó módon befolyásolhatja az uniós jog – nevezetesen a 2009/15/EK európai parlamenti és tanácsi irányelv (1) – tartalmát.
                  
               
                     (5)
                  
                  
                     Az MSC-MEPC.5. körlevél jóváhagyása, amely az MSC/Circ.710 és az MEPC/Circ.307 körlevél helyébe lép, naprakésszé tenné a hatóság nevében eljáró elismert szervezetek felhatalmazására vonatkozó megállapodásmintát, és összhangba hozná azt az elismert szervezetek szabályzatával (MSC.349(92) és MEPC.237(65) IMO állásfoglalás). Ezen jóváhagyás hozzájárulna mind a lobogó szerinti hatóság, mind az elismert hatóságok pontosságának, átláthatóságának és elszámoltathatóságának növeléséhez globális szinten.
                  
               
                     (6)
                  
                  
                     Az Unió nem tagja az IMO-nak, valamint a releváns egyezményeknek és szabályzatoknak sem szerződő fele. A Tanácsnak ezért fel kell hatalmaznia a tagállamokat arra, hogy képviseljék az Unió álláspontját.
                  
               
                     (7)
                  
                  
                     E határozat hatályát a javasolt MSC-MEPC.5. körlevél tartalmára kell korlátozni, amennyiben ezen körlevél az Unió kizárólagos hatáskörébe tartozik, és érinthet uniós közös szabályokat. Ez a határozat nem érintheti az Unió és a tagállamok közötti hatáskörmegosztást.
                  
               
                     (8)
                  
                  
                     A 2020. május 19-i (EU) 2020/721 tanácsi határozatot (2) módosítani kell, hogy hivatkozást tartalmazzon az MSC-MEPC.5. körlevél jóváhagyására,
                  
               ELFOGADTA EZT A HATÁROZATOT:
         
            1. cikk
            Az (EU) 2020/721 tanácsi határozat a következőképpen módosul:
            
                        1.
                     
                     
                        A cím helyébe a következő szöveg lép:
                        „A Tanács (EU) 2020/721 határozata (2020. május 19.) a Nemzetközi Tengerészeti Szervezet Tengerikörnyezet-védelmi Bizottságában annak 75. ülésén és a Nemzetközi Tengerészeti Szervezet Tengerészeti Biztonsági Bizottságában annak 102. ülésén a hajókról történő szennyezés megelőzéséről szóló nemzetközi egyezmény VI. Mellékletének 2., 14., és 18. szabályát, valamint I. és VI. függelékét, az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., B-2–B-4. részét, a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A.-1 és B-1. részét, valamint az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozatot érintő módosítások elfogadása, továbbá a hatóság nevében eljáró elismert szervezetek felhatalmazására vonatkozó megállapodásmintáról szóló MSC-MEPC.5. körlevél jóváhagyása tekintetében az Európai Unió nevében képviselendő álláspontról.”
                     
                  
                        2.
                     
                     
                        Az 1. cikk helyébe a következő szöveg lép:
                        
                           „1. cikk
                           A Nemzetközi Tengerészeti Szervezet Tengerikörnyezet-védelmi Bizottságában annak 75. ülésén az Unió nevében képviselendő álláspont az, hogy támogatni kell a hajókról történő szennyezés megelőzéséről szóló nemzetközi egyezmény VI. mellékletének 2., 14. és 18. szabályát, valamint I. és VI. függelékét érintő, az MEPC 75/3. sz. IMO-dokumentum mellékletében megállapított módosítások elfogadását, továbbá a III 6/15. sz. IMO-dokumentum 8. mellékletében megállapított MSC-MEPC.5 körlevél jóváhagyását. Ezen álláspont annyiban vonatkozik az érintett módosításokra és körlevélre, amennyiben e módosítások és e körlevél az Unió kizárólagos hatáskörébe tartoznak, és érinthetik az Unió közös szabályait.”
                        
                     
                  
                        3.
                     
                     
                        A 2. cikk helyébe a következő szöveg lép:
                        
                           „2. cikk
                           
                              (1)   A Nemzetközi Tengerészeti Szervezet Tengerészeti Biztonsági Bizottságában annak 102. ülésén az Unió nevében képviselendő álláspont az, hogy jóvá kell hagyni a III 6/15. sz. IMO-dokumentum 8. mellékletében megállapított MSC-MEPC.5 körlevelet, és támogatni kell a következő módosítások elfogadását:
                              
                                          a)
                                       
                                       
                                          az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., B-2–B-4. részét érintő, az MSC 102/3. sz. IMO-dokumentum 1. mellékletében megállapított módosítások;
                                       
                                    
                                          b)
                                       
                                       
                                          a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A-1. és B-1. részét érintő, az MSC 102/3. sz. IMO-dokumentum 2. mellékletében megállapított módosítások;
                                       
                                    
                                          c)
                                       
                                       
                                          az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozatot érintő módosítások.
                                       
                                    
                           
                              (2)   Az (1) bekezdésben említett álláspont annyiban vonatkozik az érintett körlevélre és módosításokra, amennyiben e körlevél és e módosítások az Unió kizárólagos hatáskörébe tartoznak, és érinthetik az Unió közös szabályait.”
                           
                        
                     
                  
                        4.
                     
                     
                        A 4. cikk helyébe a következő szöveg lép:
                        
                           „4. cikk
                           A Tanács felhatalmazza a tagállamokat, hogy az 1. és a 2. cikkben említett módosításokat és körlevelet – az Unió érdekét szem előtt tartva – magukra nézve kötelezőnek ismerjék el, amennyiben e módosítások és e körlevél az Unió kizárólagos hatáskörébe tartoznak.”
                        
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2020. október 23-án.
            
               
                  a Tanács részéről
               
               
                  az elnök
               
               S. SCHULZE
            
         
         
            (1)  Az Európai Parlament és a Tanács 2009/15/EK irányelve (2009. április 23.) a hajófelügyeleti és hajóvizsgáló szervezetek, valamint a tengerészeti hatóságok vonatkozó tevékenységeinek közös szabályairól és szabványairól (HL L 131., 2009.5.28., 47. o.).
         
            (2)  A Tanács (EU) 2020/721 határozata (2020. május 19.) a Nemzetközi Tengerészeti Szervezetben a Tengerikörnyezet-védelmi Bizottság 75. ülésén és a Tengerészeti Biztonsági Bizottság 102. ülésén a hajókról történő szennyezés megelőzéséről szóló nemzetközi egyezmény VI. Mellékletének 2., 14., és 18. szabályát, valamint I. és VI. függelékét, az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., valamint B-2–B-4. részét, a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A.-1 és B-1. részét, valamint az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozatot érintő módosítások elfogadása tekintetében az Európai Unió nevében képviselendő álláspontról (HL L 171., 2020.6.2., 1. o.).